ഇറാക്കില് നൂറ്റാണ്ടുകള് പഴക്കമുള്ള വൈന് ഫാക്ടറി കണ്ടെത്തി ബാഗ്ദാദ്: ഇറാഖില് നൂറ്റാണ്ടുകള് പഴക്കമുള്ള വൈന് നിര്മാണശാല കണ്ടെത്തി പുരാവസ്തു ഗവേഷകര്. അസീറിയന് രാജാക്കന്മാരുടെ ഭരണകാലത്ത് വാണിജ്യാടിസ്ഥാനത്തില് വൈന് ഉത്പാദിപ്പിക്കാനായി നിര്മ്മിച്ച വൈന് ഫാക്ട്റിയുടെ അവശേഷിപ്പുകളാണിതെന്നാണ് റിപ്പോര്ട്ടുകള്. 2700 വര്ഷത്തോളം പഴക്കമുള്ള ഈ വൈന് നിര്മ്മാണശാല ഇറാഖിലെ ദോഹുകിന് സമീപമുള്ള പ്രദേശത്തുനിന്നാണ് ഇവ കണ്ടെത്തിയത്. മുന്തിരി പിഴിഞ്ഞെടുക്കാനും നീര് വേര്തിരിക്കാനും ഉപയോഗിച്ച പ്രസ്സറുകള് ഉള്പ്പെടെയുള്ള 14 വസ്തുക്കളും ഇവിടെ നിന്ന് ലഭിച്ചു. ഇതിന് പുറമേ രാജകുടുംബത്തിന്റേതെന്ന് കരുതപ്പെടുന്ന അമൂല്യ ശിലാ ശില്പങ്ങളും കണ്ടെത്താനായിട്ടുണ്ട്. വടക്കന് ഇറാഖിലെ ഫയ്ഡ മേഖലയില് നിന്നാണ് ഇവ കണ്ടെത്തിയത്. ഒരു കനാലിന്റെ മതിലുകളിലായിരുന്നു ശിലാശില്പങ്ങള് കണ്ടെത്തിയതെന്ന് ദോഹുക് പുരാവസ്തു വകുപ്പിലെ ഗവേഷകര് പറഞ്ഞു. അഞ്ച് മീറ്റര് വീതിയും രണ്ട് മീറ്റര് ഉയരവുമുള്ള ശില്പ്പങ്ങളില് അസീരിയന് കാലത്തെ ദൈവങ്ങള്, രാജക്കന്മാര്, മൃഗങ്ങള് എന്നിവയുടെ ചിത്രങ്ങള് ആലേഖനം ചെയ്തിട്ടുണ്ട്. സര്ഗോണ് രണ്ടാമന് രാജാവിന്റെയും അദ്ദേഹത്തിന്റെ മകന് സൊന്ഹേരിബിന്റെയും ഭരണകാലത്തുള്ളവയാണ് ഇവയെന്നാണ് ഗവേഷകരുടെ നിഗമനം. അസീറിയന് രാജാക്കന്മാരുടെ കാലത്ത് കര്ഷകരുടെ കൃഷിയിടങ്ങളിലേക്കായി വെള്ളം എത്തിക്കാനായി നിര്മിച്ചതാണ് ശില്പം കണ്ടെത്തിയ കനാല്. ഇറാഖില് ഇതുവരെ കണ്ടെടുത്തതില് വച്ചേറ്റവും വലിയ സ്മാരകമാണിതെന്ന് ഇറ്റാലിയന് പുരാവസ്തു ഗവേഷകന് ഡാനിയേല് മൊറാണ്ടി ബൊനാകോസി അഭിപ്രായപ്പെട്ടു.